9. การจัดการ

[]

โครงสร้างการจัดการ

โครงสร้างการจัดการของบริษัท ประกอบด้วย คณะกรรมการบริษัท คณะกรรมการบริหาร
คณะกรรมการตรวจสอบ โดยมีรายละเอียดดังนี้

คณะกรรมการบริษัท

คณะกรรมการบริษัท ณ 31 ธันวาคม 2543 ประกอบด้วยผู้ทรงคุณวุฒิจำนวนรวม 13 ท่าน
ดังมีรายนามต่อไปนี้

1. นายโมรา บุณยผล ประธานกรรมการ (กรรมการอิสระ)

2. ศาสตราจารย์ศิริ เกวลินสฤษดิ์ (กรรมการอิสระ)

3. นายวุฒิพล สุริยาภิวัฒน์ (กรรมการอิสระ)

4. นายเทพ รุ่งธนาภิรมย์ (กรรมการอิสระ)

5. นายธีรชัย ปัญจทรัพย์

6. นายสมเกียรติ์ ตั้งถาวร

7. นายจงจิตต์ ฐปนางกูร

8. นายศิริชัย เจริญศักดิ์วัฒนา

9. Mr.Anthony K.C. Cheng

10. นายทวีชัย จิตตสรณชัย

11. นาทิฆัมพร เปล่งศรีสุข

12. นางยุพา เตชะไกรศรี

13. นายพิเชษฐ ศุภกิจจานุสันติ์

 โดยมีนางสาวสมศรี เตชะไกรศรี เป็น เลขานุการคณะกรรมการบริษัท

อำนาจหน้าที่ของคณะกรรมการบริษัท

คณะกรรมการบริษัทมีอำนาจหน้าที่ในการจัดการบริษัท ให้เป็นไปตามวัตถุประสงค์
ข้อบังคับและมติที่ประชุมผู้ถือหุ้น โดยเป็นผู้กำหนดนโยบายสำคัญในการดำเนินธุรกิจของบริษัท
และกำกับดูแลการดำเนินกิจการของบริษัทผ่านทางคณะกรรมการบริหารที่แต่งตั้งขึ้น
ตลอดจนกลั่นกรองเรื่องที่จะเข้าสู่การพิจารณาของที่ประชุมผู้ถือหุ้น

องค์ประกอบและการแต่งตั้งคณะกรรมการบริษัท

วิธีการแต่งตั้ง

ในการลงคะแนนเสียงเลือกตั้งกรรมการ ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง
และผู้ถือหุ้นแต่ละคน
จะต้องใช้คะแนนเสียงของตนที่มีทั้งหมดเลือกตั้งบุคคลคนเดียวหรือหลายคนเป็นกรรมการก็ได้
แต่จะแบ่งคะแนนเสียงให้แก่ผู้ใดมากน้อยเพียงใดไม่ได้
บุคคลซึ่งได้รับคะแนนเสียงสูงสุดตามลำดับลดหลั่นลงมาจะเป็นผู้ได้รับการเลือกตั้งเป็นกรรมการเท่าจำนวนกรรมการเท่าจำนวนกรรมการที่พึงจะมี
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันและเกินจำนวนกรรมการที่จะพึงเลือกตั้งในครั้งนั้น
ให้ผู้เป็นประธานที่ประชุมเป็นผู้ออกเสียงชี้ขาด

การถอดถอนกรรมการ

ในการประชุมสามัญประจำปีทุกครั้ง ให้กรรมการออกจากตำแหน่งจำนวนหนึ่งในสามเป็นอัตรา
กรรมการที่จะต้องออกจากตำแหน่งในปีแรกและปีที่สองภายหลังจดทะเบียนบริษัทให้ใช้วิธีจับฉลาก
ส่วนปีหลัง ๆ ต่อไปให้กรรมการคนที่อยู่ในตำแหน่งนานที่สุดนั้น เป็นผู้ออกจากตำแหน่ง

นอกจากการพ้นตำแหน่งตามวาระแล้ว กรรมการจะพ้นจากตำแหน่งเมื่อ

(1) ตาย

(2) ลาออก

(3) ขาดคุณสมบัติ หรือมีลักษณะต้องห้ามกฎหมายว่าด้วยบริษัทมหาชน จำกัด

(4) ที่ประชุมผู้ถือหุ้นลงมติให้ออก

(5) ศาลมีคำสั่งให้ออก

จำนวนกรรมการสูงสุด

คณะกรรมการของบริษัท ประกอบไปด้วยกรรมการไม่น้อยกว่า 5 คน
และกรรมการไม่น้อยกว่ากึ่งหนึ่งของจำนวนกรรมการทั้งหมด ต้องมีถิ่นที่อยู่ในราชอาณาจักร

คณะกรรมการบริหาร

คณะกรรมการบริหาร มีจำนวนทั้งสิ้น 5 คน ดังนี้

1. นายทวีชัย จิตตสรณชัย ประธานกรรมการบริหาร

2. นายทิฆัมพร เปล่งศรีสุข กรรมการผู้จัดการ

3. นางยุพา เตชะไกรศรี รองกรรมการผู้จัดการ

4. นายพิเชษฐ ศุภกิจจานุสันติ์ กรรมการบริหาร

5. นายคัมภีร์ จองธุระกิจ กรรมการบริหาร

อำนาจหน้าที่ของคณะกรรมการบริหาร

คณะกรรมการบริหารมีอำนาจหน้าที่ในการกำกับ ดูแลการจัดการและการดำเนินธุรกิจของบริษัทฯ
รับผิดชอบในการปฏิบัติงานประจำของบริษัท
ใช้อำนาจในส่วนที่ได้รับมอบหมายจากคณะกรรมการบริษัท
เพื่อดำเนินธุรกิจและพัฒนาโครงการและงานที่เกี่ยวข้อง
บริหารงบประมาณตามที่ได้รับอนุมัติหลักเกณฑ์จากคณะกรรมการบริษัท ลงนามนิติกรรม

ต่าง ๆ ที่มีผลผูกพันบริษัท โดยปฏิบัติตามระเบียบข้อบังคับบริษัทและนโยบายของคณะกรรมการบริษัท
ตลอดจนกลั่นกรองเรื่องที่ฝ่ายจัดการเสนอให้พิจารณาในส่วนที่นอกเหนือจากอำนาจของคณะกรรมการบริหารเพื่อนำเสนอต่อคณะกรรมการบริษัทอีกชั้นหนึ่ง

คณะกรรมการตรวจสอบ

คณะกรรมการตรวจสอบ ประกอบด้วยผู้ทรงคุณวุฒิ 3 ท่าน ดังมีรายนามต่อไปนี้

1. ศาสตราจารย์ศิริ เกวลินสฤษดิ์ ประธานคณะกรรมการตรวจสอบ

2. นายวุฒิพล สุริยาภิวัฒน์ กรรมการตรวจสอบ

3. นายเทพ รุ่งธนาภิรมย์ กรรมการตรวจสอบ

นางนวนุช จินตพิทักษ์ เลขานุการคณะกรรมการตรวจสอบ

อำนาจหน้าที่ของคณะกรรมการตรวจสอบ

1.  สอบทานให้บริษัทมีการรายงานทางการเงินอย่างถูกต้อง และเปิดเผยอย่างเพียงพอ

2.  สอบทานให้บริษัทมีระบบการควบคุมภายในและการตรวจสอบภายในที่มีความเหมาะสมและมีประสิทธิภาพ

3.  สอบทานการปฏิบัติของบริษัทให้เป็นไปตามกฎหมาย
    ว่าด้วยหลักทรัพย์และตลาดหลักทรัพย์หรือกฎหมายที่เกี่ยวข้องกับธุรกิจของบริษัท

4.  พิจารณาคัดเลือกและเสนอแต่งตั้งผู้สอบบัญชีของบริษัท รวมถึงพิจารณาเสนอค่าตอบแทน

5.  พิจารณาการเปิดเผยข้อมูลของบริษัท
    ในกรณีที่เกิดรายการเกี่ยวโยงหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  ปฏิบัติการอื่นใดตามที่คณะกรรมการบริษัทมอบหมาย และคณะกรรมการตรวจสอบเห็นชอบด้วย

7.  จัดทำรายงานกิจกรรมของคณะกรรมการตรวจสอบโดยเปิดเผยไว้ในรายงานประจำปีของบริษัท

การสรรหากรรมการ

- การสรรหากรรมการบริษัท ให้กรรมการทั้งหมดมีอำนาจหน้าที่พิจารณา คัดเลือก
และกลั่นกรองบุคลที่มีคุณสมบัติเหมาะสม เสนอต่อที่ประชุมกรรมการ เพื่อเปรียบเทียบคุณสมบัติ
และคัดเลือกผู้ที่เหมาะสม
และให้คณะกรรมการนำชื่อเสนอต่อที่ประชุมสามัญผู้ถือหุ้นเลือกตั้งให้ดำรงตำแหน่ง
โดยในการแต่งตั้งกรรมการแต่ละราย
ต้องได้รับคะแนนเสียงเห็นชอบเกินกึ่งหนึ่งของจำนวนเสียงทั้งหมดของผู้ถือหุ้นที่มาประชุมและออกเสียง

- การสรรหาผู้บริหารขึ้นเป็นกรรมการบริหาร ในการสรรหาผู้บริหาร
จะคัดเลือกและแต่งตั้งจากคณะกรรมการบริษัท โดยพิจารณาจากคุณวุฒิ คุณสมบัติ
และประสบการณ์ที่เหมาะสม

การสรรหาผู้บริหารในระดับต่ำกว่าผู้ช่วยกรรมการผู้จัดการ ผู้บริหารสายงานนั้นๆ
จะพิจารณาคัดเลือกและอนุมัติโดยกรรมการผู้จัดการ และผ่านความเห็นชอบจากคณะกรรมการบริหาร

ค่าตอบแทนผู้บริหาร

1. ค่าตอบแทนที่เป็นตัวเงิน

1.1 กรรมการบริษัท (ที่ไม่ใช่กรรมการบริหาร) จะได้รับเบี้ยประชุมและบำเหน็จกรรมการ
สำหรับปี 2543 ไม่มีบำเหน็จกรรมการเนื่องจากบริษัทยังประสบภาวะขาดทุน

กรรมการบริษัทรวม 13 คน มีเบี้ยประชุมในตำแหน่งกรรมการ 9 คน รวมเป็นเงิน 1,560,000
บาท

1.2 ค่าตอบแทนของคณะกรรมการบริหารและผู้บริหาร

คณะกรรมการบริหารและผู้บริหาร รวม 8 คน มีค่าตอบแทนรวม 7,959,080 บาท

2. ค่าตอบแทนอื่น

  -ไม่มี –

การกำกับดูแลกิจการ

คณะกรรมการบริษัท แอล.พี.เอ็น. ดีเวลลอปเมนท์ จำกัด (มหาชน)
ได้สนับสนุนหลักการกำกับดูแลกิจการ โดยมอบหมายให้คณะกรรมการตรวจสอบ
ประสานงานกับผู้สอบบัญชีรับอนุญาตเพื่อตรวจสอบระบบการรายงานทางการเงินให้เป็นไปอย่างถูกต้องครบถ้วน
ตรวจสอบระบบการรายงานของฝ่ายตรวจสอบภายในให้เอื้ออำนวยต่อการดำเนินงานภายในบริษัทฯ
ให้เป็นไปอย่างมีประสิทธิภาพ

ฝ่ายตรวจสอบภายในของบริษัทฯ ทำหน้าที่สอบทาน
และประเมินผลวิธีการดำเนินงานของระบบงานที่เกี่ยวข้อง
และให้คำแนะนำเพื่อแก้ไขการทำงานให้ถูกต้องตรงตามนโยบาย ทั้งนี้ บริษัทฯ
ได้ปรับปรุงนโยบายเชิงธุรกิจ ให้มีความยืดหยุ่น เหมาะสมกับภาวะตลาด และกฎระเบียบต่างๆ
ที่เกี่ยวข้องอยู่เสมอ

คณะกรรมการตรวจสอบมีความเห็นว่า ระบบการควบคุมภายในของบริษัทฯ
ยังมีบางจุดซึ่งสามารถปรับปรุงให้ดีขึ้น โดยการประชุมร่วมกันระหว่างคณะกรรมการตรวจสอบ
และคณะผู้บริหาร

การดูแลเรื่องการใช้ข้อมูลภายใน

บริษัทมีระเบียบข้อบังคับที่ใช้ควบคุมพนักงานและผู้บริหารในการนำข้อมูลภายในไปใช้
รวมถึงกำหนดบทลงโทษ นอกเหนือจากนี้
ยังกำหนดขอบเขตการรับรู้ข้อมูลภายในตามระดับผู้บริหารอีกขั้นหนึ่ง

บุคลากร

พนักงานของบริษัทตามโครงสร้างการจัดการในปี 2543 มีจำนวนทั้งสิ้นรวม 39 คน แบ่งออกเป็น

- ผู้บริหาร จำนวน 6 คน

- ฝ่ายบัญชี การเงินและสารสนเทศ จำนวน 15 คน

- ฝ่ายสำนักรรมการ จำนวน 13 คน

- ฝ่ายตรวจสอบภายใน จำนวน 5 คน

ปี 2543 เป็นช่วงที่ธุรกิจอสังหาริมทรัพย์อยู่ในภาวะที่ยังไม่ฟื้นตัว
แต่นโยบายของบริษัทยังคงให้ความสำคัญกับการพัฒนาความรู้และเพิ่มประสิทธิภาพในการทำงานของพนักงาน
ให้โอกาสการเรียนรู้งานอย่างหลากหลายแก่พนักงานทุกสายงานโดยเฉพาะในแนวกว้าง
และสนับสนุนการหมุนเวียนงานระหว่างกัน นอกจากนี้
พนักงานทุกคนยังสามารถเข้าถึงผู้บริหารระดับต่างๆ ได้อย่างเปิดเผย ไม่มีขั้นตอนซับซ้อน

สำหรับผลตอบแทนและสวัสดิการพนักงาน แม้ธุรกิจยังอยู่ในสภาวะซบเซา
แต่บริษัทยังคงสวัสดิการต่างๆ อย่างครบถ้วน ผลตอบแทนรวมของพนักงาน 39 คนในปี 2543
เป็นจำนวนเงินทั้งสิ้น 17,194,603.72 บาท ซึ่งรวมเงินโบนัสและผลตอบแทนจากการขายแล้ว